Mens EU-kritiske vinde blæser over store dele af Europa, peger en markant andel af danskerne på, at de ønsker, at Danmark bliver en del af EU’s kerne.

Efter Brexit-afstemningen i Storbritannien har debatten om et EU i flere hastigheder fået nyt liv. I en ny måling, som Megafon har foretaget for Politiken og TV 2, svarer 42 procent af de adspurgte, at Danmark bør søge mod kernen af EU-lande som Tyskland og Frankrig, mens 36 procent svarer, at Danmark skal have en løsere tilknytning til EU end kernelandene. 16 procent mener, at Danmark skal forlade EU, mens 6 procent er i tvivl.

»Overordnet set er det her en mere positiv EU-måling, end vi har set tidligere. Det er overraskende«, siger Martin Vinæs Larsen, som forsker i danskernes holdning til EU på Københavns Universitet.